Pieter de Hooch

**Piteris de Hochas** (arba *Hogas*, ol. **Pieter de Hooch**, *de Hogh*, 1629 m. gruodžio 20 – 1684 m. kovo 24 d.) – olandų XVII a. baroko tapytojas. Kasdienių gyvenimo scenų interjere vaizduotojas.
 
## Biografija
 
Piteris de Hochas (kitu tarimo variantu – Hogas,  piln. Pieter Hendricksz. de Hooch) gimė, spėjama, 1629 m. Roterdame. Pakrikštytas gruodžio 20 d. reformatų bažnyčioje. Jo tėvas buvo plytų klojėjas, apdirbėjas, motina – žindyvė. Žinoma, kad Piteris de Hochas mokėsi tapybos Harleme pas peizažistą Nicolaes Berchem, kuris, tikriausiai, padarė menką įtaką, nes ankstyviausi De Hocho darbai vaizduoja buitines scenas namų viduje. 1652 m. De Hochas dokumentuotas Delfte, kur buvo liudininkas testamento sudaryme. 1653 m. jis paminėtas tarnu ir tapytoju pas turtingą linų ir lino audinių pirklį Justus de la Grange. 1655 m. aprašant jo kolekciją, minimi 11 De Hocho paveikslų. 1653 m. De Hochas minimas krikštynose Leidene. 1654 m. Roterdame vedė Jannetje van der Burch, kuri buvo kilusi iš Delfto. Su ja De Hochas susilaukė septyneto vaikų. Tikriausiai jam įtaką padarė Delfto buitinių scenų tapytojas, žmonos brolis Hendrik van der Burch.  
 
1655 m. De Hochas įstojo į Delfto Šv. Luko dailininkų gildiją. Maždaug tuo metu prasidėjo vaisingiausias De Hocho kūrybos laikotarpis. Panašiai kaip Jan Vermeer, De Hochas daugiausiai vaizdavo pasiturinčių to meto Olandijos biurgerių kasdienes gyvenimo scenas namų aplinkoje, eksperimentavo su šviesos, sklindančios pro langus ir duris, efektais. Nėra jokių žinių apie De Hocho ir Vermejerio ryšius, bet gali būti, kad dailininkai buvo susitikę. 1661 m. De Hochas buvo persikėlęs į Amsterdamą. Nuo 1660-ųjų pabaigos De Hocho paveikslai pradėjo prarasti savo harmoningą spalvų ir šviesos vaizdavimą. Apie vėlesnį De Hocho gyvenimą beveik nėra žinių. 1667 m. mirė jo žmona. Tikriausiai dailininkas buvo giliai paveiktas jos mirties. Piteris de Hochas dokumentuotas palaidotas 1684 m. kovo 24 d. Amsterdame, Saint Anthonis Kerkhof bažnyčioje. Minima, kad jis mirė psichinių ligonių prieglaudoje.

Piteris de Hochas laikomas antru reikšmingiausiu Delfto dailės mokyklos atstovu po Jan Vermeer. Delfte tapytojas praleido tik keletą metų apie 1655−1660 laikotarpyje. Ankstyviausi Hocho darbai datuojami apie 1650 m. Po 1672 m. Hocho paveikslų kokybė ženkliai smuko.

## Darbų galerija
 

Vaizdas:Pieter de Hooch 007.jpg | „Moteris su vaiku prie sandėliuko“ (apie 1653, Amsterdamo valstybinis muziejus)
Vaizdas:Pieter de Hooch 002.jpg| „Moteris su tarnaite“ (apie 1657, Ermitažas, Sankt Peterburgas)
Vaizdas:Pieter de Hooch - Courtyard in Delft at Evening- a Woman Spinning - Google Art Project.jpg | „Delfto kiemas ryte“ (1656-57, Karališkoji kolekcija, JK)
Vaizdas:Pieter de Hooch - The Bedroom - Google Art Project.jpg | „Miegamasis“ (1658-60, Nacionalinė Vašingtono meno galerija)
Vaizdas:Pieter de Hooch - Binnenkamer met een moeder die het haar van haar kind reinigt, bekend als 'Moedertaak' - Google Art Project.jpg| „Moteris, utilinėjanti vaiką“ (apie 1658-60, Amsterdamo valstybinis muziejus)
Vaizdas:Pieter de Hooch 012.jpg | „Olandų kiemas“ (1659-60, Vašingtono nacionalinė dailės galerija)
Vaizdas:Pieter de Hooch - Woman and Child with Serving Maid - Google Art Project.jpg | „Moteris su vaiku ir tarnaite“ (apie 1663-65, Meno istorijos muziejus, Viena)
Vaizdas:Pieter de Hooch - Woman Reading a Letter.JPG| „Moteris, skaitanti laišką“ (apie 1664, Budapešto vaizduojamojo meno muziejus)


## Išnašos

## Nuorodos
 

* Pieter de Hooch Encyclopaedia Britannica tinklalapyje
* Pieter de Hooch WGA tinklalapyje
* Pieter de Hooch  Vašingtono nacionalinės galerijos tinklalapyje
* www.european-heritage.org